b"\n_START_ARTICLE_\nBatroun\n_START_SECTION_\nMaantiede\n_START_PARAGRAPH_\nBatrounin kaupunki sijaitsee noin 56 kilometri\xc3\xa4 Libanonin p\xc3\xa4\xc3\xa4kaupunki Beirutista pohjoiseen Beirutin ja Tripolin v\xc3\xa4lisen tien varrella. Kaupunki on rakennettu kolmionmuotoiselle tasangolle, jonka l\xc3\xa4pi virtaa Nahr el-Jawz-joki. L\xc3\xa4nness\xc3\xa4 kaupunki rajautuu V\xc3\xa4limereen, sek\xc3\xa4 etel\xc3\xa4ss\xc3\xa4 ja id\xc3\xa4ss\xc3\xa4 Libanoninvuoriin.\n_START_SECTION_\nHistoria\n_START_PARAGRAPH_\nHistorioitsija Josephuksen mukaan Batrounin perusti Tyroksen kuningas Ithobaal, mutta sen historia ulottuu todellisuudessa paljon pidemm\xc3\xa4lle. Kaupunki mainitaan Amarna-kirjeiss\xc3\xa4 Byblosin alusmaana. Sittemmin se tuli tunnetuksi merirosvojen tukikohtana, jotka kukisti seleukidihallitsija Antiokhos III Suuri. Rooman valtakunnan aikana kaupunkiin rakennettiin suuri amfiteatteri ja se tuli tunnetuksi viinitarhoistaan. 16. hein\xc3\xa4kuuta 551 kaupunki tuhoutui monien muiden rannikon kaupunkien tapoin maanj\xc3\xa4ristyksess\xc3\xa4 ja sit\xc3\xa4 seuranneessa hy\xc3\xb6kyaallossa. Ristiretkien aikaan Batroun oli pieni hiippakunta, joka kuului Tripolin kreivikuntaan. Alue kuului pitk\xc3\xa4\xc3\xa4n l\xc3\xa4\xc3\xa4nityksen\xc3\xa4 provencelaiselle d'Agout-suvulle, mutta temppeliherrat tuhosivat sen heid\xc3\xa4n p\xc3\xa4\xc3\xa4dytty\xc3\xa4\xc3\xa4n riitoihin frankkien kanssa. Mamelukkisulttaani al-Mansur Qalawun valloitti Batrounin vuonna 1289 ja se liitettiin hallinnollisesti Tripolin alaisuuteen. Kaupunki menetti v\xc3\xa4hitellen merkityst\xc3\xa4\xc3\xa4n ja eurooppalaiset matkailijat alueella 1600- ja 1700-luvuilla kuvailivat sit\xc3\xa4 l\xc3\xa4hes kokonaan hyl\xc3\xa4tyksi rauniokaupungiksi. 1800-luvulla kaupunki elpyi merisienten kalastuksella ja silkkiteollisuudella. Merisienten kalastus ty\xc3\xb6llist\xc3\xa4\xc3\xa4 nykyisin vain muutamia veneit\xc3\xa4. Sen sijaan investointeja on tehty turismiin.\n_START_SECTION_\nV\xc3\xa4est\xc3\xb6\n_START_PARAGRAPH_\nBatrounissa on arviolta noin 20\xc2\xa0000 asukasta. Kaupungin asukkaiden valtaosa on maroniitteja."